To mænd på 23 år og 39 år er blevet idømt seks måneders fængsel samt udvisning med indrejseforbud i seks år, efter de blev taget med 42 gram heroin på sig om eftermiddagen 27. august. De to mænd kom kørende i en bil på Løgstørvej ved Myrhøj, da en patrulje standsede bilen. Passageren i bilen kastede en pose ud i buskadset, da politiet henvendte sig til dem. Det opdagede betjentene dog, og det viste sig, at der var 42,66 gram brun heroin i posen. De to mænd blev anholdt og varetægtsfængslet, og tirsdag var de så tiltalt ved Retten i Aalborg. - Under sagen beskyldte de hinanden for at have heroinen, men retten fandt, at de nok var lige gode om det, siger Torben Kaufmann Sørensen, der er anklager ved Nordjyllands Politi. De to mænd, der begge bor på asylcenteret i Vesthimmerland, blev idømt fængselsstraf og udvisning. Begge modtog dommen.

Referat:
To mænd er blevet idømt fængselsstraf og udvisning, efter de i august blev taget med 42 gram heroin ved Myrhøj.